jkorsvik/nowiki_second_scrape_merged huggingface dataset:
Ulf Stridbeck

Ulf Johan Stridbeck (født 5. desember 1949) er en svensk professor ved  Institutt for offentlig rett ved Det juridiske fakultet ved Universitetet i Oslo.  Hans hovedområder er strafferett, straffeprosess og rettspsykologi. I tillegg til å være jurist er Stridbeck sosiolog. Han er opprinnelig fra Sverige og har store deler av sin faglige bakgrunn fra Göteborgs universitet og Lunds universitet.


== Bibliografi ==
Ulf Stridbeck og Pål Grøndahl: Rettspsykiatriske beretninger. Om sakkyndighet og menneskeskjebner Gyldendal 2015. ISBN 9788205484597
Ulf Stridbeck og Alf Petter Høgberg: Hvitvasking. Universitetsforlaget 2008 (ISBN 9788215010083)


== Eksterne lenker ==
(no) Publikasjoner av Ulf Stridbeck i forskningsdokumentasjonssystemet CRIStin
Det juridiske fakultet: Stridbeck
Westye Høegh

Morten Westye Høegh (født 30. desember 1942 i Oslo) er en norsk advokat, skipsreder og forretningsmann.
Han er sønn av skipsreder Leif Høegh Petersen (1896–1974) og Lucy Egeberg (1907–1992). Faren var av slekta Høegh og mora av Egeberg (slekt), som stammet fra den engelske  Westye Egeberg (1770–1830) som slo seg opp på trelast i Oslo omkring år 1800. Westye Høegh utdannet seg til cand.jur. fra Universitetet i Oslo 1968 og Master of Business Administration fra Wharton School ved University of Pennsylvania 1971.
Han har siden 1974 vært ansatt i familierederiet Leif Høegh & Co som faren hadde startet i 1927. Der var forøvrig broren Ove Dines Høegh (født 1936) sjef frem til firmaets kollaps i 1982 og snarlige utflagging. Fra 1984 til 2003 satt Westye Høegh som styreformann.  Halve morsarven i form av Fjugstad Gård ved Fjugstad naturreservat i Horten, ble av ham ervervet i 2010; opprinnelig kjøpt av tippoldefar Thorvald Meyer (1818–1909) i 1856. I 2014 ble det kjent at han og broren Ove hadde overdratt selskapet til hver sin sønn, nemlig han Morten Westye Høegh (født 1973) ved dets kontor i London og Leif Ovesøn Høegh (født 1963).Året etter solgte han Gålåvatnet til lokale eiere. Dette var eid av Høegh Eiendom, og kom på kjøpet i forbindelse med kjøpet av Den Norske Amerikalinje. Det skjedde i 1980.Fra 1994 til 1995 var han president i Norges Rederiforbund. Han var formann i Det Norske Veritas' råd.  Ellers har han spilt VM-kamper i golf for Norge på 1970-tallet og forsøkte i 2005 å lage «Team Norway», et norsk profesjonelt golflag sammen med skipsrederne Wilhelm Wilhelmsen (født 1937), Ole Jacob Figenbaum (født 1942) og Per Heidenreich (født 1944).


== Referanser ==
Arkeologiåret 1805

Arkeologiåret 1805 er en oversikt over blant annet utgravninger, fødte og avdøde personer med tilknytning til arkeologi i 1805.


== Utforskninger ==
Elven Snake blir oppdaget av Lewis og Clarks ekspedisjon.


== Funn ==
En romersk mosaikk blir funnet under det sørvestre hjørne av Bank of England, på 3 meters dybde.
Codex Borgia blir oppdaget av Alexander von Humboldt blant sakene til kardinal Stefano Borgia.


== Fødsler ==

30. juni – Rudolf Wagner, tysk anatomiker og fysiolog, seinere også antropolog og arkeolog (død 1864)
5. juli – William John Hamilton, engelsk geolog og arkeolog (død 1867)
28. oktober – Agénor Azéma de Montgravier, fransk arkeolog og soldat (død 1863)
15. november – Giovanni Tarantini, italiensk presbyter og arkeolog (død 1889)
28. november – John Lloyd Stephens, amerikansk oppdager av funnsteder fra Maya sivilisasjonen i Mesoamerika (død 1852)
29. november – Friedrich Kasiski, tysk kryptograf, infanterioffiser og arkeolog (død 1881)
22. desember – John Obadiah Westwood, britisk entomolog og arkeolog (død 1893)


== Dødsfall ==
26. juni – Vito Maria Giovenazzi, italiensk abbed, arkeolog og filolog (født 1727)


== Referanser ==
Arkeologiåret 1804

Arkeologiåret 1804 er en oversikt over blant annet utgravninger, fødte og avdøde personer med tilknytning til arkeologi i 1804.


== Utforskninger ==
Syllingsteinen blir beskrevet av Martin Friedrich Arendt, men er siden gått tapt.


== Utgravninger ==
Sør i Frankrike, Ratapignata-pyramiden (Aven de Ratapignata) oppdages i en skråning nord for Nice, Frankrike og nordvest for Falicon. Den antas å ha vært en romersk bygning som var 9 meter høy. Steinpyramiden er bygget på toppen av åpningen til grotten (Aven) Ratapignata, på den østlige delen av åsen. Grotten under pyramiden er en karstisk hule, kalt Bauma des Ratapignata på oksitansk, eller "Flaggermushulen".


== Fødsler ==


== Dødsfall ==

		
		


== Referanser ==
Oddmund Bye

Oddmund Halvar Bye (født 13. mars 1935 i Myre i Vesterålen, død 23. september 2011) var en norsk politiker og leder i Norges Fiskarlag i perioden 1994–2001.
Bye var 3. vararepresentant for Nordland i stortingsperioden 1993-1997. Senere meldte Bye seg ut av Høyre og stilte på uavhengig liste i lokalpolitikken. Han var medlem av kommunestyret i Øksnes kommune og styremedlem i Reno-Vest.
Bye var utdannet skipper og seilte blant annet på fiskebåten «Myrefisk III».


== Referanser ==


== Eksterne lenker ==
(no) Oddmund Bye hos Stortinget 
(no) Oddmund Bye hos Norsk senter for forskningsdata
Plecia nearctica

Plecia nearctica er en art av mygg som tilhører familien hårmygg (Bibionidae). Den er utbredt i det sørvestlige Nord-Amerika og kan til tider bli svært tallrik. I USA er den kjent som "lovebug".


== Utseende ==
En middelsstor (kroppslengde ca. 7 – 8 mm), nokså slank og langbeint mygg, svart bortsett fra forkroppen (thorax) som er oransjerød. Vingene er store og mørkt røykfargede. Antennene er kortere enn hodet. Hannen er mindre og spinklere enn hunnen og har store fasettøyne som dekker hele oversiden av hodet.


== Levevis ==

Larvene lever i jorda, trolig mest av råtnende plantedeler. De voksne myggene danner svermer, som kan bli enorme. Hannene konkurrerer om hunnene, og store hanner ser ut til å ha en fordel. Paringen varer ganske lenge, denne arten tilbringer en stor del av sitt voksne liv i paring, dette har gitt opphav til det amerikanske navnet "lovebug". Arten er også kjent for at den blir tiltrukket til bil-eksos som er utsatt for sollys, trolig fordi kjemikalier i eksosen ligner på stoffer som skilles ut når plantemateriale råtner. Dette fører til at svære svermer kan samles over motorveier, og forårsaker problemer ved at tusenvis av mygg suges inn i bilenes motorkjøleanlegg der de kan føre til varmgang og motorskader.


== Utbredelse ==
Arten er utbredt i det sørøstlige USA, fra Texas til Nord-Carolina, og tilstøtende områder av Mexico, sørover til Guatemala. Den har spredt seg nord- og østover i de siste ti-årene.


== Systematisk inndeling ==

orden Tovinger, Diptera
underorden Mygg, Nematocera
overfamilie Bibionoidea
familie Hårmygg, Bibionidae
underfamilie markmygg, Pleciinae
Slekten Plecia Wiedemann, 1828 - ca. 200 arter i tropiske og subtropiske områder
Plecia nearctica Hardy, 1940


== Eksterne lenker ==
(en) Plecia nearctica i Encyclopedia of Life 
(en) Plecia nearctica i Global Biodiversity Information Facility 
(en) Plecia nearctica hos ITIS 
(en) Plecia nearctica hos NCBI 
(en) Kategori:Plecia nearctica – bilder, video eller lyd på Wikimedia Commons
Beksot

Beksot er et hardt og blankt sotbelegg som dannes ved ufullstendig forbrenning i ildsted.  Rått brensel, lite trekk eller for liten tilgang til friskluft (oksygen) er de vanligste faktorene til beksotdannelse. Man oppnår ikke de temperaturer som kreves for å få til en fullstendig forbrenning. Røykgassene som forlater ildstedet er ikke ferdig forbrent og har så lav temperatur at de kondenserer i skorsteinen. Beksot er den mest brennbare sottypen. Mye beksot i skorsteinen utgjør stor pipebrannfare.
Thor Erling Brenne

Thor Erling Brenne (født 2. november 1980) er en filmskaper fra Rognan/Bodø i Nordland. Han er utdannet ved Stockholm filmskola og har vært i praksis hos Zentropa Productions.
Thor Erling Brenne driver sammen med Ole Dalen ADHD TV & Film as. I 2009 ble Brenne nominert til Gullstolen for musikkvideoen «Dead Sparks & Wine».


== Thor Erling Brenne som regissør ==
Skredder | Kråkesølv (Musikkvideo 2010)
Flyvende hippier (Dokumentar 2009)
Vinterfest Glomfjord (Dokumentar 2009)
Luremus | Joddski (Musikkvideo 2009)
Dead Sparks & Wine | Schtimm (Musikkvideo 2008)


== Eksterne lenker ==
adhdmedia.no – Offisiell side ADHD TV & Film as
vimeo.com
Kancellibygningen

Kancellibygningen er en bygning på Slotsholmen i København som i dag huser Finansministeriet. Den betegnes til tider også som Den røde bygning.
Kancellibygningen er fredet.


== Historie ==
Bygningen ble oppført av Frederik IV i 1721 for å huse sentraladministrasjonen, som ikke tok mer plass den gangen. Denne bygningen erstattet den foregående kansellibygningen som lå ved Holmens Kanal overfor Københavns slotts hovedport; etter utflyttingen i 1721 ble den gamle kansellibygningen revet.
Kancellibygningen er oppført i barokkstil og arkitekten var den kongelige byggmester, Johan Conrad Ernst. Anleggsarbeidet begynte i juni 1716 og bygningen var innflytningsklar etter en byggeperiode på 5 år, noe som var en forholdsvis kort byggeperiode.
Bygningen er i tre fløyer, hver med tre etasjer og kjeller. Byggegrunnen er irregulær i sin form ettersom de to sidefløyene ikke er like lange og hjørnet ved Christiansborgs slottsplass ikke er rettvinklet. Men da midtfløyen er hovedfasaden og symmetrisk oppbygget med en port i midten, merker man ikke den irregulære formen i særlig grad. 
Kancellibygningen ble bygget opp mot Proviantgården og Biblioteksbygningen som lå bakved og som var forbundet med Københavns slott via lønngang i første etasjes høyde.


== Innredning ==
Bygningen skulle inneholde kanselliene (det danske og det tyske) sammen med Rentekammeret og Krigskollegiet, og den var hovedsakelig innredet med kontorer; i dag betraktes den da også som Danmarks eldste kontorbygning. Da første etasje hadde direkte adgang til slottet, var det naturlig nok her de sentrale kontorer og funksjoner ble plassert. Nærmest slottet ut mot slottsplassen plasserte man Gehejmekonseillets lokaler og premierministerens kontor.
Ned gjennom midtfløyen løper en gang, «Stengangen», hvor det ligger kontorer på hver side. Nærmest konseillets lokaler satt oversekrætæren i det tyske kanselli og det rom, som i dag betegnes som «Struenseeværelset», står fremdeles med opprinnelige tapeter.
I den motsatte enden av Stengangen kom man til Rentekammerets kollegiesal, som var det største rom i bygningen. Dette rommet viser også stadig tegn på datidens overdådige innredning, idet det har et rikt utsmykket stukkloft med et maleri av Hendrik Krock.


== Galleri ==

		


== Referanser ==


== Kilder ==
Selskabet for Københavns historie
Før og Nu – historisk, topografisk tidsskrift, Supplement nr. 2, 1925-27.
Finansministeriet: Den røde bygning
Shitai Expressway

Shitai Expressway er det i Kina foretrukne engelske navnet på den «expressway» (tilsvarer omtrent det man i Norge før kalte motorvei klasse B) som fører fra Shijiazhuang, hovedstaden i provinsen Hebei, vestover og til Taiyuan, hovedstaden i provinsen Shanxi.
Ordet Shitai (石太) kommer fra de to første kinesiske skrifttegnene for de nevnte byer, Shijiazhuang (石家庄) og Taiyuan (太原).
Strekningen er på 150 kilometer, og traséen passerer gjennom Jiuguan, Niangzipasset, forbi byen Yangquan og gjennom fylket Pingding (i prefekturet Yangquan), og gjennom fylket Shouyang (i prefekturet Jinzhong), til man er fremme ved Taiyuan.
I Shanxi omtales veien gjerne som Taijiu Expressway, men da er det egerntlig bare snakk om strekningen fra Taiyuan til Jiuguan.
Shitai Expressway knytter an til ringveien rundt Taiyuan, og videre nordover til Dayun Expressways nordavsnitt som fører mot Datong nord i Shanxi, og sørvest mot Jiaofen Expressway og før nevnte Dayun Expressways sørlige avsnitt mot prefekturet Yuncheng sørvest i Shanxi.
Frode Scheie

Frode Scheie (født 19. mars 1967 i Drøbak) er en tidligere norsk målvakt for det norske landslaget i håndball. Han har vært ansatt som daglig leder i Grønmo Golfklubb, og er også tidligere sportssjef i Norges Golfforbund. Han er utdannet handelsøkonom ved BI.


== Karriere ==


=== Spillerkarriere ===


==== Klubber ====
Han har spilt for Refstad/Veitvet, Tindlund, Fyllingen og Drammen i Norge, mens i den tyske ligaen for klubbene Hameln, Eisenach, Nordhorn og Flensburg-Handewitt, samt for det norske landslaget.


==== Landslag ====
Scheie fikk sin debut for det norske landslaget 22. november 1995,under 6-nasjoners turneringen i en kamp mot Portugal i Haarlemse, Nederland. 
I denne turneringen ble han også kåret til Beste Målvakt. Han spilte tilsammen 105 landskamper for Norge, og var blant annet med på laget som fikk 12.-plass i 1997 VM i Japan, 13.-plass i 1999 VM i Egypt og 8.-plass i 2000 EM i Kroatia.
I hele landslagsperioden var han kaptein. Han var også lag kaptein i Drammen og Eisenach.


=== Trenerkarrière ===
Scheie hadde planer om å jobbe i Flensburg-Handewitts administrasjon, men av familiære årsaker takket han nei. Han fikk også tilbud om å bli spillende trener i den sveitsiske klubben Pfadi Winterthur, men klubben ønsket først og fremst målvakt Scheie mens han selv ønsket å satse som trener. Derfor signerte han 13. juni 2003, en trenerkontrakt for Bækkelagets håndballdamer. I sesong to ble det opprykk etter å ha tatt 43 av 44 poeng.
Deretter ble det et opphold i trenergjerningen, og arbeid som sportssjef i Norges Golfforbund.
I 2012 ble han ansatt som sportssjef i BSK/NIF, men sammenslåingsklubben ble lagt ned og Scheie måtte avbryte en treårskontrakt to år før tiden.
Førte BSK herrer til bronsemedalje i Eliteserien 2012. Klubbens første på herresiden på nesten 30 år.
I Follo ble trenerkontrakten sagt opp fordi klubben ikke klarte å betjene sine økonomiske forpliktelser etter nedrykk i 2013/14 sesongen.


== Andre verv ==
Han vært håndballekspert i TV 2 siden 2004.
Høsten 2014 ble han også kommentator for Viasat.
7. mars 2007, ble han ansatt av Norges Golfforbund som ny sportssjef. En stilling han tiltrådte 1. juni samme år.
Har vært ansvarlig for Otto Treiders håndball linje siden 2003.
Scheie er også aktiv som lokalpolitiker i Fremskrittspartiet i Frogn kommune.


== Meritter ==
EHF cupmester med Drammen (1996).
Norsk Vice mester med Drammen (1996)
Sluttspill mester med Drammen (1995)
Opprykk til Bundesliga med Nordhorn (1998)
Tysk cupmester med Flensburg-Handewitt (2003).
Tysk Vice mester med Flensburg-Handewitt (2002)
Tysk Vice EHF-Cupvinner Cup mester med Flensburg (2002)
NM-gull junior jenter med BSK  som trener (2006)
NM-gull junior gutter med BSK som trener (2012)


== Referanser ==


== Eksterne lenker ==
(en) Frode Scheie – Det europeiske håndballforbundet (EHF) 
Statistikk hos handball.no
Profil hos Bækkelagets Sportsklub
Kamma Rahbek

Kamma Rahbek, egentlig Karen Margrethe (født Heger, 19. oktober 1775 i København, død 21. januar 1829 på Frederiksberg). Hun er i dag mest kjent for sin salong på Bakkehuset på Frederiksberg.
Hun giftet seg i 1798 med den meget eldre Knud Lyne Rahbek, født i 1760. Paret kjøpte Bakkehuset, hvor gullalderens danske forfattere møttes i hennes salong til enkel bevertning og åndfull samtale. 
Blant gjestene i Kamma Rahbeks salong var Adam Gottlob Oehlenschläger, som var gift med Kammas søster Christiane, Anders Sandøe Ørsted, som var gift med Oehlenschlägers søster Sophie, H.C. Andersen, Jens Baggesen, Jonas Collin, Friederike Brun, N.F.S. Grundtvig, J. L. Heiberg, Poul Martin Møller, biskop Jacob Peter Mynster, Henrich Steffens, B.S. Ingemann og Christian Winther.Bakkehuset er i dag museum.
Hun er gravlagt på Frederiksberg Ældre Kirkegård.


== Referanser ==


== Litteratur ==
Knud Lyne Rahbek: Erindringer.
Anne Scott Sørensen, Blomsterpoesi – om Kamma Rahbek og Bakkehuset i: Anne Scott Sørensen (red.), Nordisk salonkultur – et studie i nordiske skønånder og salonmiljøer 1780-1850, Odense Universitetsforlag, 1998. ISBN 87-7838-345-5.
Maria Helleberg: Vilde kvinder, milde kvinder. 2003.


== Eksterne lenker ==
Kamma Rahbek fra Dansk Kvindebiografisk Leksikon
John M. Deutch

John Mark Deutch (født 21. juli 1938 i Brussel) er en amerikansk kjemiker og embetsmann. Han innehadde stillingen som USAs viseforsvarsminister («Undersecretary of Defence») fra 1994 til 1995 og «Director of Central Intelligence» (DCI) og direktør i CIA fra 10. mai 1995 til 14. desember 1996.
Han er professor ved Massachusetts Institute of Technology og sitter som styremedlem i Citigroup, Cummins, Raytheon og Schlumberger. Deutch er også medlem av Den trilaterale kommisjon.


== Referanser ==
Maria Myklevoll

Maria Myklevoll (født 28. mai 1987) er en norsk tegneserieskaper, opprinnelig fra Brønnøysund, men bosatt i Trondheim. Hun er hovedsakelig mest kjent både nasjonalt og internasjonalt for serien McMorbid som kan leses på hennes deviantART side. Maria er også medlem i tegneseriegruppen Trondheimstegnerne.
Så langt har hun gitt ut en bok med tittelen Maria McMorbid på et nederlandsk forlag.


== Bibliografi ==
Maria McMorbid, utgitt vinteren 2008, Esuberanza forlag


== Eksterne lenker ==
Maria Myklevoll på DeviantArt
Kinas riksvei 207

Kinas riksvei 207 (G207 eller Guodao 207) løper fra Xilinhot i Indre Mongolia og sørover til Hai'an, en kystby i Xuwen fylke vest i provinsen Guangdong. 
Fra Hai'an går ferjetrafikk over til øya Hainan. 
Riksveien er 3 738 kilometer lang og løper sørover fra Xilinhot gjennom provinsene Hebei, Shanxi, Henan, Hubei og den autonome region Guangxi før den ender opp i provinsen Guangdong.


== Rute og distanser ==
Li skole (Nittedal)

Li skole er en ungdomsskole som ligger på Slattum helt sør i Nittedal kommune (Søndre Nittedal). Lihallen og Libadet ligger på det samme området, og Gjelleråsen Idrettsforenings kunstgressbaner ligger også tett inntil skolen.
Skolen har om lag 470 elever som kommer fra de tre barneskolene Holumskogen, Slattum og Ulverud.


== Eksterne lenker ==
Skolens hjemmeside
Bård Sørlie

Bård Sørlie (født 4. april 1977) er en norsk tidligere ishockeyspiller som kommer fra Nittedal. 
Han la opp i 2006 etter 200 kamper for Vålerenga og 18 landskaper.I 2009 hadde han tenkt å gjøre comeback for Vålerenga, men måtte opereres for en skade.


== Referanser ==


== Eksterne lenker ==
(en) Bård Sørlie – Eurohockey.com 
(en) Bård Sørlie – Eliteprospects.com
Vörå

Vörå (finsk: Vöyri) er en kommune i landskapet Österbotten i Finland. Kommunen har rundt 6 700 innbyggere og et areal på 791 km². Vörå grenser til kommunene  Korsholm, Vasa, Storkyro, Kauhava og Nykarleby. 
Vörå er en tospråklig kommune med svensk som majoritetsspråk (82,2 %) og finsk som minoritetsspråk (12,6 %). 
Vörå kommune ble slått sammen med Maxmo den 1. januar 2007 under navnet Vörå-Maxmo. Etter en ny sammenslåing med Oravais den 1. januar 2011, fikk kommunen sitt gamle navn, Vörå, tilbake.
Vörå kyrka fra 1626 er den eldste bevarte trekirken i Finland. Krusifikset i kirken er fra 1300-tallet og er sannsynligvis laget i Lübeck.
Oravais var lenge et sentrum for finsk jernverk. I 1703 ble det anlagt en smeltehytte ved Kimo å. Smeltehytta er i dag et museum.
Slaget ved Oravais i 1808 var avgjørende for utfallet av finskekrigen 1808–1809. De russiske styrkene seiret. Etter Sveriges tap i krigen ble Finland et russisk storfyrstedømme. 
Øygruppen Mickelsörarna i Maxmo ligger i Kvarkens skärgård som er Finlands første og eneste UNESCO-verdensnaturarvsted.


== Eksterne lenker ==
(fi) Offisielt nettsted 
(en) Vörå – kategori av bilder, video eller lyd på Commons 
Uppslagsverket Finland, Vörå
Vörå kommun
Kvarkens skärgård
Operation Whetstone

Operation Whetstone var en serie på 48 amerikanske atomprøvesprengninger utført i 1964 og 1965. Denne operasjonen var etterfølgeren til Operation Niblick og forgjengeren til Operation Flintlock. Alle enkelttestene, bortsett fra èn (Salmon), ble utført ved Nevada Test Site.


== Individuelle tester ==


== Referanser ==
Ulverud skole

Ulverud skole er en barneskole fra 1-7 kl. i Nittedal kommune. Skolen ligger ved Hagan i Søndre Nittedal. Skolen er den største i Nittedal med en kapasitet på 430-450 elever.


== Referanser ==


== Eksterne lenker ==
Skolens hjemmeside
Svein Eidsvik

Svein Eidsvik (født 8. juli 1945 i Kvinnherad, død 28. juli 2015) var en norsk kommandørkaptein og dykkerlege.
Eidsvik ble utdannet Cand.med. ved Universitetet i Bergen i 1971. Han fikk Kongens fortjenstmedalje i gull i 2004.I 2009 ble han feilaktig omtalt som død i et brev fra Forsvarsdepartementet.


== Referanser ==
Maxmo

Maxmo (finsk: Maksamaa) er en tidligere kommune i landskapet Österbotten i Finland. Kommunen hadde 1 049 innbyggere i 2004. Maxmo var en tospråklig kommune med svensk som majoritetsspråk (88,3 % svensktalende i 2005). Før 2003 var Maxmo enspråkig svensk.

Kommunene Maxmo og Vörå ble slått sammen til den nye kommunen Vörå-Maxmo den 1. januar 2007.
Øygruppen Mickelsöarna i Maxmo ligger i Kvarkens skärgård som er Finlands første og eneste UNESCO-verdensnaturarvsted.


== Eksterne lenker ==
(en) Maxmo – kategori av bilder, video eller lyd på Commons 
Uppslagsverket Finland, Maxmo
Kvarkens skärgård
Lanka Sama Samaja Party

Lanka Sama Samaja Party (LSSP) er et politisk parti i Sri Lanka. LSSP ble først stiftet i 1935 som et sosialistisk parti som kjempet for Ceylons selvstendighet. I starten var det ikke et stort parti, men var det eneste radikale partiet som kjempet mot britene. LSSP var innledningsvis ikke et trotskistisk parti, men rommet mange forskjellige ideologiske tendenser. Omkring 1939 oppsto en konflikt mellom trotskister og Kominterntilhengere. Trotskistene vant den interne maktkampen og stiftet United Socialist Party (senere Ceylon Communist Party).
Under andre verdenskrig motsatte LSSP seg den britiske krigføringen og ble tvunget under jorden, og de viktigste lederne, N.M. Perera og Philip Gunawardena, ble pågrepet. Etter andre verdenskrig falt hele partiets virksomhet sammen, etter at ytterligere tretti personer ble pågrepet av de britiske styrkene, og store deler av ledelsen flyktet til India. Der tok de kontakt med indiske trotskister og besluttet å slå sammen LSSP med de indiske trotskistene, og sammen med dem stiftet de Bolshevik-Leninist Party of India, Ceylon and Burma (en sammenslutning som de fengslede LSSP-lederne aldri har gått med på), som sluttet seg til den fjerde internasjonale.
Etter krigen reorganiserte Perera og Gunawardena LSSP, og de hjemvendte BLPI-aktivistene reorganiserte seg som Bolshevik Samasamaja Party. LSSP var dermed splittet i to. Pereras LSSP var likevel fra begynnelsen betydelig større enn BSP. LSSP var på denne tiden det største venstreorienterte partiet i landet, selv om kommunistpartiet så vidt hadde begynt å vokse. I august 1953 ledet LSSP en massiv generalstreik for den srilankiske fagorganisasjonen, en streik som fikk regjeringen og britene til å frykte en revolusjon. Ved valget i 1956 ble LSSP det nest største partiet, og Perera ble valgt til opposisjonsleder, noe som anses som LSSPs absolutte høydepunkt. I valget i 1960 håpet LSSP å vinne regjeringsmakten, men mislyktes. I denne tiden vokst det populistiske partiet SLFP frem med en sosialistisk retorikk. LSSP kunne dermed ikke lenger regne med at alle venstreorienterte ville stemme på dem, og dette førte til mange interne diskusjoner innad i LSSP om partiets rolle. I 1964 fikk LSSP tilbud fra SLFP om å danne en koalisjonsregjering, og Perera gikk med på dette.
LSSP finnes fremdeles, men er idag en skygge av hva det var tidligere. Partiet er nå redusert til et ubetydelig parti som støtter SLFP.


== Eksterne lenker ==
Offisielt nettsted
Guwahati

Guwahati (hindi: गुवाहाटी, assamesisk: গুৱাহাটী, Gauhati) er en av de største byene i det østre India, og ligger i delstaten Assam. Delstatshovedstaden Dispur er lokalisert inne i Guwahati, slik at dette storbyområdet i realiteten er Assams politiske og økonomiske senter. Byen har 818 900 innbyggere (2001) og et areal på 216 km² på sørsiden av elva Brahmaputra. Guwahati er også administrasjonssete for distriktet Kamrup. 
Byen vokser meget raskt og mange bedrifter etablerer seg her som en innfallsport til det østlige India nord for Bangladesh. Høsten 2009 etablerte norsk-eide Uninor seg med regionskontor i byen. I byen ligger også universitetet Indian Institute of Technology Guwahati, som er et nytt tilskudd til Indias ledende universitetssystem, IIT.